S T Y R E M Ø T E

Det ble avholdt styremøte i Sjakklubben Caissa og Caissas Ungdom onsdag 1. april 2020, kl. 19.00. Med bakgrunn i smittefare (Coronavirus) ble møtet ble avholdt som nettmøte. Tilstede var styrets leder Ivar Ramberg, videre styremedlemmene Rune Hansen, Morten Skarstad, Jørgen Nordløv og Erik Sandvik. Styremedlemmene Carl Eric Horda og Frank Zhu møtte ikke. Erik Sandvik førte protokollen.

Styrets leder ønsket velkommen, viste til innkalling pr. mail 27.03.og 30.03.2020 og erklærte møtet for satt.

Dagsorden:

12/ 20 Status vedrørende Coronaepidemien

13/ 20 Utsending til 99. kongress i Norges Sjakkforbund

14/ 20 Diverse informasjon

1. Årskontingent
2. Kandidater til verv i Norges sjakkforbund

15/ 20 Eventuelt.

Ad. saknr. 12/20 Status vedrørende Coronaepidemien

Styrets leder innledet med å vise til vedtak på forrige møte om avlysning av klubbkveldene tom. 20. april 2020,videre til myndighetenes fortsatte nedstengning av ulike samfunnsinstitusjoner og begrensninger i befolkningens bevegelsesfrihet. Myndighetene evaluerer situasjonen løpende og oppdaterer tiltakene tilsvarende.

Da det er usikkerhet omkring tiltakenes varighet, foreslo styreleder en endring i tidsangivelsen på avlysning av klubbkveldene til å være ”inntil videre”. Han viste til at styret bør ha løpende kontakt fremover, og ville beramme et møte over påske, og da ta stilling til eventuell gjenåpning av klubbkveldene.

Styrets medlemmer sa seg alle enig i dette.

Medlemmene gis beskjed om vedtaket gjennom at Morten legger ut informasjon på klubbens hjemmesider og på facebook, videre sendes info pr. mail til de av medlemmene vi har mailadressen til.

Styret tenkte så litt gjennom eventuelle problemstillinger omkring en forlengelse av Coronatiltakene, bl.a. hvorledes vi kan avvikle vårturneringen som er halvspilt, barnesjakken, hvorvidt vi får lov til å benytte lokalene til klubbkvelder mv. Det kan også bli aktuelt å gå til innkjøp av antibac, eventuelt også benytte munnbind på klubbkveldene mv. Det ble ikke fattet noen vedtak omkring dette, men styret er oppmerksom på ulike følger av pandemien. Uansett vil medlemmenes helse bli prioritert.

Ad. Sakner 13/20 Utsending til 99. kongress i Norges Sjakkforbund og saknr. 14/20 b. Kandidater til verv Norges Sjakkforbund.

I referatsammenheng trekkes de to sakene sammen, selv om styret behandlet dem hver for seg.

Sjakkforbundets 99. kongress arrangeres i Stjørdal 05.07.2020. Samtidig avvikles en landsturnering.

Styreleder (med tilslutning fra et samlet styre) ønsket innspill fra klubbens medlemmer om hvem som kunne tenke seg å delta på turneringen, og videre eventuelle forslag fra medlemmene på om noen kunne tenke seg å representere klubben på kongressen. Videre ber styreleder om eventuelle forslag til representanter i forbundets styrende organer, og om noen av Caissas medlemmer har forslag til endringer i forbundets vedtakter.

Morten vil legge ut en anmodning om dette på våre hjemmesider og facebook, med tidsangivelser for når dette må meddeles forbundet.

Klubben vil dekke eventuelle avgifter til deltakelse i turneringen.

Ad. Sakner 14/20a. Informasjon vedrørende årskontingent

Styrets leder tok utgangspunkt i vedtak på årsmøtet hvor kontingentene skal være uendret fra 2019 med mindre avgifter til forbundet eller EVO endres.

Vi har ennå ikke mottatt orienteringer om eventuelle endringer fra forbundet. Følgelig vil vårkontingenten forbli uendret. Høstkontingenten justeres dersom grunnlagene tilsier dette.

Ad. saknr. 15/20 Eventuelt

Neste styremøte avholdes telefonisk/nettmøte tirsdag 14. april kl. 19.00.

Flere saker forelå ikke til behandling. Møtet hevet kl. 19.45.

Ivar Ramberg

Rune Hansen Jørgen Norløv

Morten Skarstad Erik Sandvik